Kongen innlagt på sykehus i Malaysia – med infeksjon 
Både norsk og malaysisk personell følger opp kongen.  Kongen er innlagt på sykehus der, med en infeksjon, opplyser kongehuset i en pressemelding tirsdag. – Kongen får god oppfølging av både malaysisk og norsk medisinsk personell, skriver de videre. For knapt en uke siden fylte kongen 87 år. Da ble det kjent at kongen er på en privat reise til utlandet, og at han ville feire bursdagen privat. Feriedestinasjonen var imidlertid ikke kjent. Ifølge Aftenposten og TV 2 er kongen innlagt  på Hospital Sultanah Malihai i Langkawi. Langkawi er en populær ferieøy nordvest for Malaysia. Kronprinsparet skal ifølge Kongehusets program reise til Finse onsdag for å besøke Røde Kors-kurset i redningsledelse. Finsekurset har deltagere både fra Røde Kors, andre frivillige organisasjoner og offentlige redningsetater.  – Det er fortsatt planen. Eventuelle endringer vil dukke opp i programmet, sier pressevakt på Slottet, Simen Sund, til VG.  Kongen har vært i Malaysia tidligere, da som kronprins. Malaysia er et konstitusjonelt monarki, med kongen som statsoverhode. I fjor valgte de ny konge, Ibrahim Sultan Iskandar. Han tok over etter kong Al-Sultan Abdullah den 31. januar i år. Malaysia har et system der lederne av sultanfamiliene i ni av landets tretten delstater bytter på å være monark for en femårsperiode.  VG har vært i kontakt med Utenriksdepartementet som viser til Slottet.  Ønsker god bedring Statsminister Jonas Gahr Støre (Ap) sier at det var leit å høre at kongen er innlagt på sykehus i Malaysia.  – Jeg vil ønske kong Harald god bedring og håper han snart er frisk igjen, sier han til VG. Det samme gjør Høyre-leder Erna Solberg. – Jeg ønsker Kong Harald riktig god bedring og håper han kommer seg trygt hjem til Norge. Vil unngå mulig utvikling  Dette er ikke første gang kongen har blitt innlagt på sykehuset som følge av en infeksjon. Kong Harald ble i mai i fjor innlagt på Rikshospitalet. Et halvt år tidligere måtte han behandles med intravenøs antibiotika. Han ble utskrevet fra sykehuset igjen etter noen dager. – Kongen har hatt infeksjoner flere ganger tidligere, og da har han blitt lagt rett inn på Rikshospitalet og behandlet med antibiotika, sier kongehusekspert Trond Norén Isaksen til VG.  Isaksen mener årsaken til innleggelsen er at man ønsker å unngå at infeksjonen utvikler seg videre. – Han har blitt eldre og da må man være føre var, sier kongehuseksperten. – Hva kan du si om apparatet rundt kongen på utenlandsreise? – Han har en livlege som heter Bjørn Bendz, han er ansvarlig for kongens helse, men om han har med seg helsepersonell på alle reiser vet jeg ikke. Det tror jeg ikke de går offentlig ut med, sier Isaksen.  Han forklarer at kongen etter planen skulle returnere hjem mot slutten av denne uken. – Men så lenge han er på sykehus blir kronprinsen regent til kongen er tilbake. Vi vet ikke hvor lenge han må være der, og han har også en lang reise hjem igjen, sier Isaksen.
Kong Harald er innlagt på sykehus i Malaysia som følge av en infeksjon Kongen får oppfølging av både malaysisk og norsk medisinsk personell Både statsminister Jonas Gahr Støre og Høyre-leder Erna Solberg ønsker kongen god bedring Kongehuseksperten Trond Norén Isaksen mener innleggelsen skyldes ønske om å forhindre ytterligere utvikling av infeksjonen